Nariadenie Komisie (ES) č. 2032/2000
z 27. septembra 2000
o nomenklatúre krajín a území pre štatistiku zahraničného obchodu spoločenstva
a štatistiku obchodu medzi členskými štátmi
(Text s významom pre EHP)
KOMISIA EURÓPSKYCH SPOLOČENSTIEV,
so zreteľom na Zmluvu o založení Európskeho spoločenstva,
so zreteľom na nariadenie Rady (ES) č. 1172/95 z 22. mája 1995 vzťahujúce sa na obchodovanie s tovarom medzi spoločenstvom a jeho členskými štátmi s nečlenskými krajinami [1] naposledy zmenené a doplnené v nariadení (ES) č. 374/95 [2],
keďže
(1) podľa článku 9 uvedeného nariadenia zavedenie nomenklatúry krajín a území je povinnosťou Komisie,
(2) znenie platné k 1. januáru 2000 bolo uvedené v prílohe nariadenia Komisie (ES) č. 2543/1999 [3],
(3) abecedné kódovanie krajín a území sa zakladá na platnej norme ISO alfa 2, pokiaľ je kompatibilná s požiadavkami právnych predpisov spoločenstva. Okrem toho sa uprednostňuje prechodné obdobie umožňujúce členským štátom prispôsobiť sa uskutočneným zmenám a doplneniam. Na účely zjednodušenia je podstatné, aby sa toto prechodné obdobie ukončilo, keď vstúpia do platnosti ustanovenia upravujúce pravidlá o jednotnej colnej deklarácii (JCD),
(4) opatrenia uvedené v tomto nariadení sú v súlade so stanoviskom Výboru pre štatistiku vzťahujúcej sa na obchodovanie s tovarmi s nečlenskými krajinami,
PRIJALA TOTO NARIADENIE:
Článok 1
Znenie nomenklatúry krajín a území platné od 1. januára 2001 pre štatistiku zahraničného obchodu spoločenstva a štatistika obchodu medzi členskými štátmi je stanovená v prílohe k tomuto nariadeniu.
Článok 2
Toto nariadenie nadobúda účinnosť 1. januára 2001.
Členské štáty však môžu používať aj trojmiestne číselné kódy uvedené v prílohe k tomuto nariadeniu do nadobudnutia účinnosti ustanovení upravujúcich prílohy 37 a 38 nariadenia Komisie (EHS) č. 2454/93 [4].
Toto nariadenie je záväzné vo svojej celistvosti a priamo uplatniteľné vo všetkých členských štátoch.
V Bruseli 27. septembra 2000